Polisievrou vermoor: ‘Moordenaar’ dood gevindArgieffoto Nadat sers. Florah Jiana (37) Woensdag dood in haar huis in Vlaklaagte, Mpumalanga, aangetref is, is haar vermeende moordenaar se liggaam ook gevind. Brig. Leonard Hlathi, woordvoerder van die polisie, het Vrydag gesê ŉ man se liggaam is in Jiana se motor, wat sedert haar moord vermis was, naby die Verena-Dennilton-pad gevind. Die man se liggaam het ŉ koeëlwond gehad en die vermoede is dat hy selfmoord gepleeg het. Maroela Media het vroeër berig Jiana se kollegas het Woensdag om 07:30 ŉ anonieme oproep ontvang van iemand wat hulle ingelig het dat Jiana in haar huis naby Kwaggafontein vermoor is. Die polisiebeamptes het hulle na die huis gehaas waar hulle Jiana se liggaam met ŉ koeëlwond in ŉ plas bloed aangetref het. Jiana se dienspistool en haar blou Kia Rio-voertuig was vermis. Die voertuig, met ŉ man se liggaam binne, is later deur beeswagters in ŉ beboste gebied opgemerk en die polisie is ontbied. Volgens Hlathi het dieselfde vuurwapen die dood van Jiana en die man veroorsaak. “Die polisie is tans besig om die oorsprong van hierdie vuurwapen na te spoor,” het hy gesê. Jiana se dienspistool is ook intussen opgespoor.